S-19/2010

Mál þetta, sem dómtekið var 17. febrúar sl., höfðaði ríkissaksóknari með ákæru 29. janúar 2010 á hendur ákærða, B-kk-þgf P-kk-þgf, kt. ..., til heimilis að Stakkanesi 8, Ísafjarðarbæ;

fyrir eftirtalin hegningarlagabrot framin í Ísafjarðarbæ:

I.

Sérstaklega hættulega líkamsárás, með því að hafa aðfaranótt laugardagsins 1. ágúst 2009, á Pollgötu við Edinborgarhúsið, slegið B-kk-þf B-kk-þf, kt. .., ítrekað föstum höggum með grjóthnullungi, þar af nokkur högg á bak, eitt högg á hnakka og eitt högg á andlit, með þeim afleiðingum að hann vankaðist, hlaut skurð vinstra megin ofarlega á enni, mar og rispu á vinstra herðablaði, mar og rispu vinstra megin á kjálka og bólgur á hnakka og enni.

Telst þetta varða við 2. mgr. 218. gr. almennra hegningarlaga, sbr. 11. gr. laga nr. 20/1981.

II.

Líkamsárás, með því að hafa aðfaranótt laugardagsins 9. janúar 2010, á Fagranesbryggju við Pollgötu, slegið E-kk-þf G-kk-þf, kennitala ..., tvö hnefahögg í andlit og dregið hann úr kyrrstæðri bifreið svo hann féll niður og höfuðið lenti á jörðinni, með þeim afleiðingum að hann hlaut bjúg, bólgu og mikið tætt skurðsár á neðri vör og hann vankaðist.

Telst þetta varða við 1. mgr. 217. gr. almennra hegningarlaga, sbr. 10. gr. laga nr. 20/1981.

Þess er krafist að ákærði verði dæmdur til refsingar og til greiðslu alls sakarkostnaðar.

Kröfur ákærða í málinu eru þær að honum verði gerð sú vægasta refsing sem lög leyfa.

I.

Ákærði kom fyrir dóm 17. febrúar sl. og viðurkenndi brot sín svo sem þeim er lýst í ákæru. Játning ákærða samrýmist gögnum málsins. Brot hans teljast því sönnuð og varða þau við tilgreind lagaákvæði í ákæru. Samkvæmt þessu þykja vera efni til að leggja dóm á málið á grundvelli 1. mgr. 164. gr. laga nr. 88/2008 um meðferð sakamála.

II.

Samkvæmt vottorði sakaskrár ríkisins gekkst ákærði í apríl 2006 undir viðurlagaákvörðun þess efnis að hann greiddi sekt vegna fíkniefnabrots. Með dómi Héraðsdóms Vestfjarða, uppkveðnum 20. ágúst 2007, var ákærða ekki gerð sérstök refsing fyrir líkamsárás. Þá var ákærði 19. nóvember 2008 dæmdur til greiðslu sektar og sviptur ökurétti fyrir umferðarlagabrot, minniháttar eignaspjöll og brot gegn lögum um náttúruvernd.

Árás ákærða gegn B-kk-þgf B-kk-þgf var sérstaklega hættuleg og mildi að brotaþoli hlaut ekki alvarlegri áverka en raun varð á. Ekki verður annað ráðið af gögnum málsins en árásin hafi verið tilefnislaus. Þá verður ekki fram hjá því litið að ákærði hefur samkvæmt framangreindu áður hlotið dóm fyrir ofbeldisbrot, en í því sambandi verður þó að taka mið af þeirri niðurstöðu dómsins að gera ákærða ekki refsingu vegna brotsins.

Ákærða til málsbóta verður virt að hann játaði brot sín skýlaust fyrir dómi og þá þykir rétt, sbr. 6. og 7. tölulið 1. mgr. 70. gr. almennra hegningarlaga, að líta til þess við refsimatið að brot sitt aðfaranótt 9. janúar sl. framdi ákærði í miklu tilfinningalegu ójafnvægi.

Að öllu framangreindu töldu þykir refsing ákærða hæfilega ákveðin fimm mánaða fangelsi. Eftir atvikum og með heimild í 57. gr. almennra hegningarlaga þykir rétt að fresta fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja haldi ákærði almennt skilorð 57. gr. almennra hegningarlaga, sbr. 4. gr. laga nr. 22/1955.

Samkvæmt 1. mgr. 218. gr. laga nr. 88/2008 um meðferð sakamála skal dæma ákærða til greiðslu alls sakarkostnaðar. Með vísan til framlagðra sakarkostnaðaryfirlita og fylgigagna þeirra dæmist ákærði til að greiða 30.000 krónur vegna öflunar tveggja áverkavottorða. Þá verður ákærði einnig dæmdur til greiðslu málsvarnarlauna skipaðs verjanda síns, T-kk-ef G-kk-ef hdl., er hæfilega þykja ákveðin svo sem í dómsorði greinir að meðtöldum virðisaukaskatti.

Dóm þennan kveður upp K-kk-nf H-kk-nf héraðsdómari.

D Ó M S O R Ð:

Ákærði, B-kk-nf P-kk-nf, sæti fangelsi í fimm mánuði en fresta skal fullnustu refsingarinnar og skal hún falla niður að liðnum tveimur árum frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 105.300 krónur í sakarkostnað, þ.m.t. málsvarnarlaun skipaðs verjanda síns, T-kk-ef G-kk-ef hdl., 75.300 krónur.

K-kk-nf H-kk-nf